C 283/4
EL
Επίσημη Εφημερίδα της Ευρωπαϊκής Ένωσης
25.7.2022
Γνωμη της Συμβουλευτικης Επιτροπης συγκεντρωσεων που διατυπωθηκε στη συνεδριαση της 9ης φεβρουαριου 2021 σχετικα με προσχεδιο αποφασης οσον αφορα την Υπόθεση M.9076 — Novelis/Aleris Εισηγητής: Κάτω Χώρες (Κείμενο που παρουσιάζει ενδιαφέρον για τον ΕΟΧ)
(2022/C 283/03) Πραγματοποίηση πράξης κατά παράβαση όρου που συνοδεύει απόφαση έγκρισης (1) Η συμβουλευτική επιτροπή (14 κράτη μέλη) συμφωνεί με την Επιτροπή ότι η Novelis, λόγω της μη ολοκλήρωσης της πώλησης των εκχωρούμενων δραστηριοτήτων έως το τέλος της περιόδου ολοκλήρωσης, παρέβη όρο που συνοδεύει την απόφαση έγκρισης.
(2) Η συμβουλευτική επιτροπή (14 κράτη μέλη) συμφωνεί με την Επιτροπή ότι η Novelis πραγματοποίησε την πράξη Novelis/Aleris κατά παράβαση όρου που συνοδεύει απόφαση βάσει του άρθρου 8 παράγραφος 2 του κανονισμού συγκεντρώσεων —με την οποία είχε διαπιστωθεί ότι, αν δεν υπήρχε ο όρος αυτός, η συγκέντρωση θα πληρούσε το κριτήριο που καθορίζεται στο άρθρο 2 παράγραφος 3 του κανονισμού συγκεντρώσεων— καθώς ολοκλήρωσε την εξαγορά της Aleris αλλά δεν ολοκλήρωσε την πώληση των εκχωρούμενων δραστηριοτήτων έως το τέλος της περιόδου ολοκλήρωσης.
Ανάγκη θέσπισης οριστικών μέτρων από την Επιτροπή (3) Η συμβουλευτική επιτροπή (14 κράτη μέλη) συμφωνεί με την Επιτροπή ότι, δεδομένου ότι η Novelis ολοκλήρωσε την πώληση των εκχωρούμενων δραστηριοτήτων στη Liberty όταν δεν ίσχυαν πλέον οι δεσμεύσεις και ότι τα προσωρινά μέτρα που λήφθηκαν βάσει του άρθρου 8 παράγραφος 5 του κανονισμού συγκεντρώσεων πρόκειται να λήξουν, είναι αναγκαίο να θεσπίσει η Επιτροπή οριστικά μέτρα βάσει του άρθρου 8 παράγραφος 4 του κανονισμού συγκεντρώσεων.
Λύση της πράξης για την επάνοδο στην κατάσταση που επικρατούσε πριν από την πραγματοποίηση της συγκέντρωσης (4) Η συμβουλευτική επιτροπή συμφωνεί με την Επιτροπή ότι είναι αδύνατο να επιτευχθεί η επάνοδος στην κατάσταση που επικρατούσε πριν από την πραγματοποίηση της πράξης Novelis/Aleris μέσω της λύσης της συγκέντρωσης, λαμβανομένου επίσης υπόψη ότι η πώληση των εκχωρούμενων δραστηριοτήτων στη Liberty ολοκληρώθηκε με τη ρητή ενθάρρυνση της Επιτροπής.
13 κράτη μέλη ψήφισαν υπέρ, 1 κράτος μέλος απείχε.
Άλλα μέτρα για την επάνοδο στην κατάσταση που επικρατούσε πριν από την πραγματοποίηση της συγκέντρωσης (5) Η συμβουλευτική επιτροπή (14 κράτη μέλη) συμφωνεί με την Επιτροπή ότι είναι αναγκαίο να θεσπιστούν οριστικά μέτρα αποκατάστασης για τη διασφάλιση και τη διατήρηση του διαρθρωτικού αποτελέσματος της πώλησης των εκχωρούμενων δραστηριοτήτων, της βιωσιμότητας και της ανταγωνιστικότητάς τους, προκειμένου να επανέλθει, κατά το δυνατόν, η κατάσταση που επικρατούσε πριν από την πραγματοποίηση της πράξης Novelis/Aleris.
(6) Η συμβουλευτική επιτροπή (14 κράτη μέλη) συμφωνεί με την Επιτροπή ότι τα οριστικά μέτρα αποκατάστασης είναι αναγκαία, κατάλληλα και αναλογικά για την επάνοδο, κατά το δυνατόν, στην κατάσταση που επικρατούσε πριν από την πραγματοποίηση της πράξης.
Χρηματικές ποινές (7) Η συμβουλευτική επιτροπή (14 κράτη μέλη) συμφωνεί με την Επιτροπή ότι, σύμφωνα με το άρθρο 15 παράγραφος 1 στοιχείο δ) του κανονισμού συγκεντρώσεων, σε περίπτωση που η Novelis δεν συμμορφωθεί με κάποιο από τα μέτρα που προβλέπονται στην απόφαση του άρθρου 8 παράγραφος 4, η Επιτροπή δικαιούται να επιβάλει στη Novelis χρηματική ποινή που μπορεί να φτάνει το [...] % του μέσου ημερήσιου συνολικού κύκλου εργασιών της κατά το οικονομικό έτος που προηγείται της μη συμμόρφωσης, για κάθε εργάσιμη ημέρα παράβασης και έως ότου συμμορφωθεί.